કોર્પોરેશનના કુલ છ ઝોન પૈકી અત્યારે તો ફક્ત દક્ષિણ ઝોન માટેના ટ્રી ગાર્ડ ખરીદીની દરખાસ્ત તંત્ર દ્વારા તૈયાર કરાઇ છે. હજુ પશ્વિમ ઝોન, નવા પશ્ચિમ ઝોન વગેરે ઝોનના ટ્રી ગાર્ડની ખરીદીના ચક્ર પૂરેપૂરાં ગતિમાન થયાં નથી પરંતુ દક્ષિણ ઝોનમાં લોખંડના ગોળાકાર ટ્રી ગાર્ડ ખરીદીની વાર્ષિક રેટ કોન્ટ્રાક્ટ આધારિત દરખાસ્તે વિવાદનાં વમળ સર્જ્યાં છે. સત્તાવાળાઓએ અંદાજીભાવથી ર૪ ટકા ઓછા ભાવના રૂ.૩૪.ર૯ લાખના એકમાત્ર ટેન્ડરને મંજૂરી આપીને ટેન્ડર આધારિત રૂ.૩૪.૯૮ લાખનો અંદાજ તૈયાર કર્યો છે. જો કે પ્રતિ નંગ ટ્રી ગાર્ડ માટે મ્યુનિસિપલ તિજોરીમાંથી કોન્ટ્રાક્ટરને કેટલા ચુકવાશે અને કુલ કેટલા નંગ ટ્રી ગાર્ડ ખરીદાશે તેવી મહત્વપૂર્ણ બાબત અંગે બાગ-બગીચા વિભાગે ભેદી મૌન પાળ્યું છે.